b'\n_START_ARTICLE_\nU2\n_START_SECTION_\nPrva leta\n_START_PARAGRAPH_\nSkupina je za\xc4\x8dela nastajati \xc5\xbee jeseni leta 1976, ko je \xc5\xa1tirinajstletni bobnar Larry Mullen na oglasno desko svoje srednje \xc5\xa1ole obesil razglas, da i\xc5\xa1\xc4\x8de \xc4\x8dlane za rock band. Na avdiciji pri njem doma so se zbrali basist Adam Clayton, brata Dick in David Evans, ki sta igrala kitari, in Paul Hewson, ki ni znal ni\xc4\x8d koristnega. Tako so mu prepustili mesto pevca, tudi zaradi tega, ker so bila preostala \xc5\xbee oddana. Skupina se je najprej imenovala Feedback, a se kmalu preimenovala v The Hype. 5 fantov je za\xc4\x8delo s skupnimi vajami. Na za\xc4\x8detku leta 1978 je starej\xc5\xa1i izmed bratov Evans (Dick) od\xc5\xa1el iz banda, takoj zatem pa se je skupina primenovala v U2. V marcu istega leta so sodelovali na nate\xc4\x8daju za mlade glasbene talente v Limericku, kjer so zmagali in dobili nagrado v vi\xc5\xa1ini 500 funtov ter pravice za studijsko snemanje demo posnetka._NEWLINE_Naslednje leto in pol je skupina igrala v glavnem kot predskupina bolj uveljavljenim bandom. Po nabiranju izku\xc5\xa1enj na Irskem je leto 1980 za U2 prineslo prve pomembnej\xc5\xa1e dogodke. \xc5\xbde v decembru 1979 so igrali v Angliji, ob vrnitvi na Irsko pa so 26. februarja 1980 nastopili v Dublinu pred ve\xc4\x8dtiso\xc4\x8dglavo mno\xc5\xbeico na nacionalnem \xc5\xa1tadionu. Nastop je bil tako prepri\xc4\x8dljiv in poln energije, da so po koncertu U2 podpisali pogodbo z zalo\xc5\xbebo Island.\n_START_SECTION_\nBoy\n_START_PARAGRAPH_\nOktobra 1980 so U2 izdali svoj prvi album z naslovom Boy. Sledila je turneja, ki je trajala od septembra 1980 pa vse do konca maja 1981. V tem obdobju je skupina prvi\xc4\x8d igrala v Severni Ameriki, na \xc5\xa0vedskem, Nizozemskem, v \xc5\xa0vici, Belgiji in Nem\xc4\x8diji. V zaklju\xc4\x8dnem delu turneje po ZDA so U2 v treh mesecih odigrali 60 koncertov, v\xc4\x8dasih celo ve\xc4\x8d v enem dnevu.'